《还自庐州呈孟祥用卿三首 其三》
明代·娄坚

一踏江南地，欢如释重负。篮舆入寒山，云物明可睹。

苍鳞飘修髯，葱翠引余步。试问雨雪无，此中未寒冱。

摄衣上层巅，风恬得春煦。金焦时出没，对时若牙互。

空江卷波涛，遥闻势弥怒。其阳列众山，雄秀竞奔注。

瞿生抱微疴，荦确行不顾。语我平生游，必跻最高处。

不然隔培肸，茫然堕云雾。此语绝可思，颇惬游观趣。

及当未衰年，从子穷山路。

作者简介：苏州府嘉定人，字子柔。经明行修，学者推为大师。隆庆、万历间贡于国学。不仕。工书法，诗清新。晚年学佛，长斋持戒。有《吴歈小草》。与唐时升、程嘉燧、李流芳三人合称嘉定四先生，诗集合刻本有《嘉定四先生集》。有《学古绪言》。